'મને માફ કરજો, મારી મરજીથી આ પગલું ભરી રહીં છું': પરિણીતાનો આપઘાત
દોઢ વર્ષ અગાઉ પ્રેમ લગ્ન કરી વડોદરાના નિઝામપુરામાં રહેતી પંજાબી યુવતીએ ગળે ફાંસો ખાઈ આત્મહત્યા કરી છે. પતિ-પત્ની ધાબા ઉપર સૂવા માટે ગયાં બાદ વહેલી સવારે પત્ની ન દેખાતાં પતિએ ઘરમાં જઇને તેને લટકતી જોઈ હતી. પરિણીતાએ આપઘાત પહેલાં લખેલી એક સુસાઇડ નોટ મળી આવી હતી, જેમાં લખ્યુ હતુ કે, મને માફ કરજો, હું મારી મરજીથી આ પગલું ભરી રહીં છું.
વડોદરાના નિઝામપુરાની તાસ્કંદ સોસાયટીમાં રહેતી કમલજીત નવરચના સ્કૂલમાં શિક્ષિકા તરીકે ફરજ બજાવતી હતી, જ્યારે તેનો પતિ છાણી સ્થિત જીપીએસ સ્કૂલમાં શિક્ષક તરીકે ફરજ બજાવતો હતો. નવદંપતી નોકરી પરથી ઘરે આવ્યાં અને બન્ને મોડી સાંજે જમીપરવારી રાત્રે 11 વાગ્યાની આસપાસ સૂવા માટે મકાનના ધાબા પર ગયાં હતાં.
કમલજીત અને તેનો પતિ મનજીત બન્ને ધાબા ઉપર સૂઇ રહ્યાં હતાં. દરમિયાન કમલજીતે નીચે આવી ઘરમાં ઓઢણી વડે પંખાના હૂકમાં ગાળિયો બનાવી ગળે ફાંસો ખાઇ લીધો હતો. સવારે 6 વાગે મનજીત પત્નીને શોધવા માટે નીચે ઉતર્યો ત્યારે દરવાજો બંધ હતો. જેથી મકાનની બારીમાંથી નજર કરતાં કમલજીત કૌર ગળે ફાંસો ખાઇ લટકી રહી હતી. બનાવ અંગે ફતેગંજ પોલીસને જાણ કરાતાં પોલીસે ઘટના સ્થળે પહોંચી તપાસ કરતાં કમલજીત કૌરે લખેલી સુસાઇડ નોટ મળી આવી હતી.
હું મારા પરિવાર, મારી મમ્મી અને પતિને ખૂબ પ્રેમ કરું છું. બધાંનું સારું ઇચ્છું છું. ગુસ્સામાં મારાથી કંઇ બોલાઇ ગયું હોય તો મને માફ કરજો, હું મારી મરજીથી આ પગલું ભરી રહીં છું, આના માટે મારા પતિને કોઇ કશું બોલશો નહીં. એ ખૂબ સારો છે, બધાંની કેર લે છે.
પરિણીતાએ દોઢ વર્ષના લગ્નગાળામાં કયા સંજોગોમાં આ પગલું ભર્યું તેનું કોઇ ચોક્કસ કારણ તેની અંતિમ ચિઠ્ઠીમાં જણાવ્યું નથી, ના તો તેણે કોઇને સંબોધીને ચિઠ્ઠી લખી છે. જોકે ચિઠ્ઠી મૃતકે જ લખી છે કે કેમ તેની તપાસ નેચરલ ડોક્યુમેન્ટના આધારે કરાશે.